กรมชลประทาน เชิญชมนิทรรศการเสมือนจริงบนโลกออนไลน์ เนื่องในโอกาสวันคล้ายวันสถาปนากรมชลประทาน ครบรอบปีที่ 119
นายประพิศ จันทร์มา อธิบดีกรมชลประทาน เปิดเผยว่า เนื่องในโอกาสวันสถาปนากรมชลประทานครบรอบ 119 ปี จึงได้จัดงานในรูปแบบนิทรรศการเสมือนจริง หรือ Virtual Exhibition 360 องศา ภายใต้ชื่องาน “RID TEAM : สานพลังน้ำ เป็น 1 เพื่อทุกคน” ซึ่งเป็นการจัดงานนิทรรศการบนโลกออนไลน์ ครั้งที่ 2 หลังจากประสบความสำเร็จในปีที่แล้ว ที่ได้รับความสนใจจากผู้เข้าชมนิทรรศการเสมือนจริงและร่วมสนุกกับกิจกรรมเป็นล้านครั้ง สำหรับปีนี้จะเป็นการจัดนิทรรศการครั้งยิ่งใหญ่กว่าเดิม ในรูปแบบออนไลน์ กับการออกแบบที่แสดงถึงความล้ำสมัยขององค์กรผ่าน 2 โซนหลัก ได้แก่ โซนที่ 1 Grand Pavilion ร้อยเรียงเรื่องราวแห่งสายน้ำผ่านนิทรรศการเสมือนจริง 360 องศา ภายใต้แนวคิดสนุกไปกับนวัตกรรมแห่งสายน้ำ (RID Floating City) ประกอบด้วย ปณิธานแห่งสายน้ำ การเดินทางแห่งสายน้ำ เรื่องเล่าจากสายน้ำ ชีวิตแห่งสายน้ำ นวัตกรรมแห่งสายน้ำ  และโซนที่ 2  นิทรรศการ RID in Wonderland พบกับความก้าวหน้าการขับเคลื่อนงานชลประทานผ่าน 5 สายงานหลักที่น่าสนใจ ได้แก่ โดดเด่นนำองค์กร วิชาการก้าวไกล รวมใจก่อสร้าง เคียงข้างจัดการน้ำ และเลิศล้ำบริหาร  เป็นการนำเสนอผลงาน ความคิดสร้างสรรค์ นวัตกรรม และกระบวนงานด้านการชลประทานที่น่าสนใจ จาก 21 หน่วยงานส่วนกลางและสำนักงานชลประทานทั้ง 17 แห่งทั่วประเทศขอเชิญชวนผู้ที่สนใจมาเป็นส่วนหนึ่งของประวัติศาสตร์ กรมชลประทาน ร่วมอวยพรวันเกิด ชมนิทรรศการเสมือนจริง 360 องศา “RID TEAM : สานพลังน้ำ เป็น 1 เพื่อทุกคน” พร้อมลงทะเบียนและร่วมเล่นเกมสนุกๆ กับชาวชลประทาน กว่า 52 บูธ ลุ้นรับของที่ระลึกส่งตรงถึงบ้าน ตลอดทั้ง 3 วัน ผ่านทางเว็บไซต์ 119 ปีกรมชลประทาน http://119year.rid.go.th ได้ตั้งแต่วันที่ 11 – 13 มิถุนายนนี้